b'\n_START_ARTICLE_\nBiserica de lemn din Ur\xc8\x99i, V\xc3\xa2lcea\n_START_PARAGRAPH_\nBiserica de lemn din Ur\xc8\x99i se afl\xc4\x83 \xc3\xaen localitatea omonim\xc4\x83, comuna Pope\xc8\x99ti, jude\xc8\x9bul V\xc3\xa2lcea. Biserica se crede a fi ridicat\xc4\x83 \xc3\xaen 1757 \xc8\x99i poart\xc4\x83 hramul \xe2\x80\x9eBuna Vestire\xe2\x80\x9d \xc8\x99i \xe2\x80\x9eArhanghelul Mihail\xe2\x80\x9d. \xc3\x8en forma ei actual\xc4\x83, \xc3\xaembr\xc4\x83cat\xc4\x83 \xc3\xaen picturi murale exterioare \xc8\x99i interioare viu colorate \xc3\xaen vechea tradi\xc8\x9bie bizantin\xc4\x83, este rezultatul renov\xc4\x83rilor de la 1843. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004:  VL-II-m-B-09954. Starea ei de conservare cere interven\xc8\x9bii urgente de salvare.\n_START_SECTION_\nIstoric\n_START_PARAGRAPH_\n\xc3\x8enceputul acestei biserici difer\xc4\x83 \xc3\xaen unele surse, astfel este men\xc8\x9bionat fie \xc3\xaen anul 1757 fie \xc3\xaen 1775._NEWLINE_Pe portalul intr\xc4\x83rii apare incizat anul 7303 \xc3\xaen era bizantin\xc4\x83, adic\xc4\x83 anul 1796/1797, care surprinde probabil momentul unei interven\xc8\x9bii._NEWLINE_L\xc4\x83ca\xc8\x99ul a fost renovat \xc8\x99i \xc3\xaembr\xc4\x83cat \xc3\xaen haina sa actual\xc4\x83, viu colorat\xc4\x83 de picturile murale exterioare \xc8\x99i interioare, \xc3\xaen anul 1843 prin ctitorul Nicolae Milcoveanu. El este pictat \xc3\xaen tinda bisericii al\xc4\x83turi de macheta bisericii, pe peretele de apus. Ctitorul apare sub titulatura de \xe2\x80\x9ed[umnealui] d[omnul] praporgic Nicolae Milcoveanu\xe2\x80\x9d care indic\xc4\x83 func\xc8\x9bia lui militar\xc4\x83 de sublocotenent \xc8\x99i de purt\xc4\x83tor de steag. Rolul lui la renovarea acestei biserici este subliniat \xc3\xaen continuare at\xc3\xa2t de pisania de peste intrare c\xc3\xa2t \xc8\x99i de pomelnicul de la proscomidie. Din pisania pictat\xc4\x83 pe portalul de intrare se poate \xc3\xaenc\xc4\x83 citi fragmentar urm\xc4\x83toarele: \xe2\x80\x9e[\xc3\x8en] aceast\xc4\x83 sf\xc4\x83nt\xc4\x83 \xc8\x99i Dumnez\xc4\x83iasc\xc4\x83 beseri[c\xc4\x83 \xc3\xaen care se pr]\xc4\x83znue\xc8\x99te hramu Bunavestire: \xc8\x99i Arhanghelu Mihail [d]in temelimei au fost f\xc4\x83cut\xc4\x83 de tictori vechi ale c[\xc4\x83r]or nume s\xc4\x83nt scrise la pomelnic: \xc8\x99i ajung\xc3\xa2nd \xc3\xaen [d\xc4\x83]r\xc4\x83p\xc4\x83nare: sau sculat \xc3\xaentru ajutori: d. d. prapo[rgic] Nicolae Milcoveanu de au puso [p\xc4\x83] temelie \xc8\x99i au coperit ...\xe2\x80\x9d. Pisania trimite la pomelnic, care se afl\xc4\x83 \xc3\xaen altar, la proscomidie. Aici este pictat pe perete un pomelnic sub forma unui sul deschis: \xe2\x80\x9ePomelnicu d. d. praporgic Nae Milcoveanu\xe2\x80\x9d \xc3\xaen care apar la vii \xe2\x80\x9eNicolae\xe2\x80\x9d - adic\xc4\x83 ctitorul \xc3\xaensu\xc8\x99i, \xe2\x80\x9e... \xc8\x98tefan \xc8\x99i Ioan\xe2\x80\x9d iar \xc3\xaentre cei mor\xc8\x9bi sunt numi\xc8\x9bi vechii ctitori \xe2\x80\x9eConstandin, Anica ... \xc8\x99i tot neamul lor\xe2\x80\x9d, foarte probabil chiar str\xc4\x83mo\xc8\x99ii ctitorului. Scena principal\xc4\x83 \xc3\xaen dreptul poli\xc8\x9bei proscomidiei este cea a lui Iisus-vi\xc8\x9b\xc4\x83 de vie. La picioarele Lui sunt semna\xc8\x9bi cei trei zugravi: Gheorghe, Nicolae \xc8\x99i Ioan. \xc3\x8entreaga pictur\xc4\x83 mural\xc4\x83 este datat\xc4\x83 tot aici \xc3\xaen anul 1843._NEWLINE_Tradi\xc8\x9bia local\xc4\x83 p\xc4\x83streaz\xc4\x83 amintirea preotului Nicolae \xe2\x80\x9eMititic\xc4\x83\xe2\x80\x9d din Ponor, care a reparat biserica dup\xc4\x83 un cutremur. Este posibil ca aceast\xc4\x83 tradi\xc8\x9bie s\xc4\x83 fie legat\xc4\x83 de cutremurul din 23 ianuarie 1838. \xc3\x8en acest caz se explic\xc4\x83 amploarea renov\xc4\x83rilor de la 1843, \xc3\xaens\xc4\x83 singurul ctitor care apare \xc3\xaen pictura parietal\xc4\x83 este praporgicul Nicolae Milcoveanu.'